הוועדה המיוחדת למיגור הפשיעה בחברה הערבית, כנסת 23, פרוטוקול מספר 18, 2020-10-27 09:30

מנסור עבאס: בוקר טוב לכולם.

מנסור עבאס: אנחנו פותחים את ישיבת הוועדה המיוחדת למיגור הפשיעה והאלימות.

מנסור עבאס: היום יום שלישי, 27 באוקטובר 2020, ט' בחשוון התשפ"א.

מנסור עבאס: אנחנו מתחילים את הדיון היום עם חברנו חבר הכנסת אוסאמה סעדי שהגיש בקשה לדיון מהיר בעקבות ריבוי מקרי רצח.

מנסור עבאס: אמנם זה נחשב שאנחנו נכנסים לרוטינה מסוימת, אבל אסור לנו לקבל את זה כעובדה וללמוד לחיות עם זה, אנחנו תמיד צריכים לחזור לנקודת האפס בדיון בוועדה הזאת ובנושא הזה ותמיד לשאול את השאלות למה זה קורה ואיך אפשר לטפל בזה.

מנסור עבאס: לכן אני מברך את חברי, חבר הכנסת אוסאמה סעדי שהעלה את הנושא הזה לדיון מהיר ואנחנו ניתן לו את הבמה כדי שהוא יוכל להציג את הנושא וניכנס אל תוך הדיון עצמו.

מנסור עבאס: חברי אוסאמה, בבקשה.

אוסאמה סעדי: כן, סבאח אל ח'יר, כבוד היושב ראש, גם לחברתי תהלה שבאמת אני מברך אותה שהיא נרתמת לנושא הזה, היא גם השתתפה בחלק מהצעדה שהייתה לאימהות השכולות.

אוסאמה סעדי: אתה צודק, כבוד היושב ראש, שאתה מציין שבאמת אולי אנחנו נכנסים לאיזה שהוא סוג של רוטינה ואולי השלמה עם המצב, כאילו זה מה יש, אבל זה הדבר הנוראי ביותר.

אוסאמה סעדי: אנחנו מדברים על חיי בני אדם, אני כשהגשתי את הדיון המהיר הזה על התקופה של 26 ימים והמספרים היו זוועתיים, אז קראנו לזה, אם אתה זוכר, ספטמבר השחור.

מנסור עבאס: נכון.

אוסאמה סעדי: כי באמת היו 12 קורבנות בתוך 26 ימים.

אוסאמה סעדי: מפאת כבודם של הקורבנות אני גם אקריא, ברשותך, את השמות שלהם.

אוסאמה סעדי: חנין אלעביד, בת 27 מרהט, בהא מחמד עלי בדראן, בן 26 מסילוואן, גאזי אמארה, בן 40 מכפר כנא, ג'יהאד אברהים אבו סעלוק, בן 35 מלוד, ניזאר אחמד זטמה, בן 38 מנצרת, מחמד ג'בארין, בן 22 מאום אל פחם, מנהל אמון, בן 62 מירכא, ראשד דויכאת, בן 35 מיפו, נאדר מוחמד סלאימה, בן 55 מזעיים בירושלים, מוחמד עיראקי, בן 20 מטירה, פאדי אבו רוב, בן 27 מחיפה, יוסף קבועה מאל פורעה בנגב, אומיה חסן טיטי, בת 58 מבענה.

אוסאמה סעדי: אחריהם גם הוספו לרשימה, לצערנו, נג'אח מנסור, עוד אישה שנרצחה בטייבה, איברהים עבד אלחכים סמארה מטייבה, ואם היינו צריכים עוד ראיה ועוד עדות מצמררת למצב הקשה בו אנחנו נמצאים אז על הבוקר יש עוד רצח.

אוסאמה סעדי: כבוד היושב ראש, יש רצח בירכא, עוד בחור צעיר קיפח את חייו, אדם אמון מירכא.

מנסור עבאס: בחור בן 20.

אוסאמה סעדי: עם הקורבן האחרון הזה, אדם אמון, אנחנו עם מספר בלתי נתפס של 83 קורבנות.

אוסאמה סעדי: השיא, השלילי כמובן, במרכאות מכופלות, היה בשנה שעברה, היו 94 הרוגים.

אוסאמה סעדי: בקצב הזה כנראה שאנחנו נשבור, לצערנו ולדאבוננו הרב, את השיא הזה, ומתוכם 11 נשים.

אוסאמה סעדי: תהלה, שאלת אותי על המספר של הנשים, 11 נשים ערביות מתוך ה-83.

אוסאמה סעדי: בוודאי הדרישה הזאת והסוגיה הזו והמספרים הזוועתיים האלה, כבוד היושב ראש, הם שהניעו אותנו ברשימה המשותפת לקבל את הוועדה הזאת בראשותך כנציג של הרשימה המשותפת, לאור החשיבות הרבה של הנושא הזה שבאמת הוא הנושא שבכל הסקרים, אם יש נושא שאתה שואל מה הנושא הכאוב והנושא החשוב ביותר לציבור הערבי, הנושא הראשון זה המאבק באלימות ובפשיעה, כי אנחנו מדברים באמת על חיי אדם.

אוסאמה סעדי: זה בנוסף לעוד מאות פצועים שהם לא נספרים, אבל גם פצועים ופצועים קשה, אז אתה מדבר על חורבן של משפחות שלמות.

אוסאמה סעדי: כמובן שחלק מהעניין הזה הוא כל יום לשים את הנושא הזה על סדר היום, במיוחד שאנחנו לא רואים שיש צמצום או שיש ירידה במספרים.

אוסאמה סעדי: לכן חשוב מאוד לקיים עוד דיון ועוד דיון ועוד דיון, אבל לא רק דיונים, אלא צריך באמת מעשים ואת האצבע אנחנו מפנים באופן עיקרי ובאופן מרוכז כלפי השלטונות, כלפי המשטרה, שהיא האחראית ותפקידה הוא לשמור על חיי אדם.

אוסאמה סעדי: כמובן שאנחנו גם יש לנו, ותמיד אומרים את זה ולא מסתירים את זה, שיש לנו ביקורת פנימית, אנחנו בתור החברה הערבית, איך הגענו למצב הזה שכל עימות כזה ואחר מסתיים ברצח, אבל זה בגלל הנשק הרב המשתולל, מאות אלפי כלי נשק מסתובבים באופן חופשי ביישובים הערביים ולכן כל עימות, אפילו קטן כזה, מסתיים ברצח.

אוסאמה סעדי: לכן חשוב מאוד להמשיך ולהציף ולהציג את הנושא הבוער הזה וללחוץ על המשטרה ועל הממשלה לקיים את תפקידה.

אוסאמה סעדי: בזמנו, מאז המחאה שהתחילה אחרי הרצח המשולש במג'ד אל כרום וההפגנות של עשרות אלפים וחסימות כבישים ושביתת הרעב שקיימנו מול משרד ראש הממשלה, גם ועדת המעקב וגם המשותפת וגם ועד ראשי הרשויות, אנחנו ביקשנו תוכנית פעולה, תוכנית ממשית עם לוח זמנים, איך המשטרה רוצה להתמודד עם הסוגיה הזו, ובמיוחד עם כל מה שנקרא הפשיעה המאורגנת, שגם היא היום משתוללת ביישובים הערביים.

אוסאמה סעדי: אז אני מציג את הנושא הזה ואני מצפה לתשובות.

אוסאמה סעדי: יש עוד סוגיה שאנחנו תמיד מעלים, כבוד היושב ראש, שחלק מהעניין של המשך השתוללות התופעה הזו שאין פענוח של רבות מהרציחות האלה שנשארות בעילום שם ואין אשם ואז אין כתבי אישום, הרוצחים לא נתפסים, לא מועמדים לדין, לא מקבלים את העונש הראוי, מאסר עולם או עשרות שנים בכלא, ולכן גם אלמנט ההרתעה לא קיים ולכן הם מרגישים חופשיים, הרוצחים האלה.

אוסאמה סעדי: אז אני מצפה שגם אתה וכל הציבור הערבי וגם התושבים, שדואגים לחייהם, נשאל מה עושים בסוגיה הזו, הכואבת והמדממת, לצערנו תרתי משמע.

מנסור עבאס: תודה, חבר הכנסת אוסאמה סעדי.

מנסור עבאס: תהלה, את רוצה?

תהלה פרידמן: כן.

תהלה פרידמן: קודם כל, אוסאמה, תודה שהקראת את השמות והגילאים.

תהלה פרידמן: אני עדיין ככה קצת מטולטלת מהדבר הזה כי זה גם פריסה מאוד רחבה של גילאים וזה גם מראה שזה לא צעירים שבקטטות רחוב, יש בזה משהו, אנשים בני 60, יש בזה משהו מאוד מטלטל ברשימה הזו.

תהלה פרידמן: כבר הרבה זמן, כחלק מהפעילות בוועדה למעמד האישה, אנחנו עוסקים בנושא של נשק בלתי חוקי, יש בישראל הרי 400,000 כלי נשק בלתי חוקיים, אם אני מבינה נכון הבעיה היא בעיקר בחברה הערבית.

תהלה פרידמן: אני חושבת, הקורונה עם כל נזקיה, אם יש משהו טוב שהיא עשתה, היא מאוד מאוד הדגישה את הכוח של הרשויות המקומיות כסוג של מבוגר אחראי במדינת ישראל.

תהלה פרידמן: כשהבניין הזה לא מתפקד באופן המיטבי הרשויות הן המקום שתפקד יותר טוב לאורך כל הדרך.

תהלה פרידמן: אני שואלת את עצמי האם אנחנו עושים מספיק בשביל להביא לשיתוף פעולה בין הרשויות לבין בטחון פנים בנקודה הזו של איסוף הנשק.

תהלה פרידמן: הרי נעשה מבצע אחד, לא מוצלח, כושל, לאיסוף נשק.

תהלה פרידמן: יוזמות קרן אברהם, אני לא יודעת אם הם פה, יש להם את הפעילות של ביטחון בקהילה והם מאוד טוב יודעים להצביע למה זה נכשל.

תהלה פרידמן: היו שם כל מיני דברים, הסיפור של מסירה אנונימית, הפרסום של המקומות, כל מיני דברים.

תהלה פרידמן: לפחות לי נראה שמאמץ אפקטיבי יהיה לחץ מתמשך על המשרד לבטחון פנים לפעול יחד עם הרשויות המקומיות בנקודה הזו של איסוף נשק.

תהלה פרידמן: זה לא יפתור את הבעיה בוודאי, אני גם יודעת שיש הרבה עניין עם פענוח רציחות וחוסר ענישה מספקת, זאת אומרת יש עוד כל מיני דברים, אבל המקום הזה של הנשק הבלתי חוקי נראה לי, בתחושה שלי, הוא הנקודה לפעול בה.

מנסור עבאס: תודה לך, תהלה.

מנסור עבאס: לפני שאנחנו מעבירים את הדיון לצד השני שאמור לתת תשובות יש לי כמה מילים להגיד בנושא הזה.

מנסור עבאס: קודם כל אין ספק וכבר נוכחנו שהנושא של הרתעה הוא הגורם המשפיע ביותר בסופו של דבר על רמת הפשיעה, בכל חברה.

מנסור עבאס: אפילו אם מדברים על התחום המדיני, ההרתעה מונעת מלחמות, אין ספק בנושא הזה, וברגע שאין פענוח תיקים ואין הגשת כתבי אישום ואין עונשים שנגזרים על פושעים אז הפושעים, במיוחד הפושעים המקצועיים ששייכים לארגוני פשע וכו', מרגישים חסינים, יש להם חסינות בפני העמדה לדין ושלטונות החוק.

אוסאמה סעדי: לא רק הרוצחים, אלא גם רוצחים פוטנציאליים, אז הם אומרים שיוצאים בלי כלום.

מנסור עבאס: רק לדמיין את המצב הזה שיש לא עשרות, מאות רוצחים שמסתובבים ברחובות בחברה זה אי אפשר לדמיין את זה, זה לא יכול להיות.

מנסור עבאס: זה כאילו שיש צבא זר שנכנס אל תוך המדינה ומסתובב חופשי ואף אחד לא עושה שום דבר.

מנסור עבאס: זאת תמונת המצב.

מנסור עבאס: אנחנו כמובן יכולים לקחת את התשובות שאנחנו כבר מכירים מהמשרדים השונים, המשרד לבטחון פנים, משרד המשפטים וכו'.

מנסור עבאס: אנחנו נמצאים במסלול של גיבוש תוכנית ממשלתית מקיפה למיגור הפשיעה והאלימות בחברה הערבית, החלטה או יוזמה יצא לפני שנה ממשרד ראש הממשלה, הוקם צוות, יש מסמך מדיניות ואנחנו ממש כבר חודשיים-שלושה חודשים ממתינים מתי מסמך המדיניות הזה יעבור להיות החלטת ממשלה עם תקציב.

מנסור עבאס: יש השערות כבר היום שאנחנו צריכים תקציב של משהו כמו שלושה מיליארד שקל למשך חמש שנים.

מנסור עבאס: אף אחד לא משלה את עצמו שמיגור הפשיעה יתבצע בחמישה חודשים, אין דבר כזה, אבל לפחות שנצא לדרך בתחום הזה כי אפילו לבלום את העלייה אנחנו לא מצליחים, לשמור על רמה ולהגיד אוקיי, נחיה עם רמה כזאת, אנחנו לא מצליחים לבלום את העלייה, למרות שבאמירה הזאת שאני אומר יש ויתור.

מנסור עבאס: אני חוזר בי, אנחנו רוצים למגר את הפשיעה והאלימות, לא לצמצם אותה, לא להתמודד איתה, יש לנו שאיפות כן למגר את זה ואפשר.

מנסור עבאס: אנחנו חיים במרחב אחד, שימו לב, הנתונים מאוד מדהימים, אם נשווה את החברה הערבית אזרחי מדינת ישראל, לחברה הכללית או לחברה היהודית אזרחי מדינת ישראל, אין מה להשוות בתחום הזה.

מנסור עבאס: אנחנו 20% מהאוכלוסייה, אבל רמת הפשיעה אצלנו, למשל פרמטר אחד של רציחות אנחנו מדברים על כמעט 67%.

מנסור עבאס: אם מדברים על יריות, תהלה, 93% ממקרי הירי בחברה הערבית.

מנסור עבאס: אני יכול להציג עוד שישה-שבעה פרמטרים, אנחנו ממש מככבים שם.

מנסור עבאס: אז יש את המסלול הזה, כן צריך תוכנית ממשלתית מקיפה, ראויה, מקצועית, עם שיתוף פעולה מכל הצדדים כדי לממש אותה, אבל ברמת כל משרד ומשרד חייבת להיות מוקמת יחידה מיוחדת לעקוב אחרי הנושא.

מנסור עבאס: זה לא רק בבטחון פנים, זה גם בבטחון פנים, גם במשפטים, רווחה, חינוך, חיזוק וקידום קהילתי, במשרד הכלכלה, בכל משרד שיש שם נגיעה לנושא של פשיעה ואלימות, או נגיעה ישירה לטיפול ישיר כמו משפטים ובטחון פנים, משטרה, או לטפל בגורמי העומק, הרי הפשיעה והאלימות הם על רקע משבר חמור בחברה הערבית שמתבטא בכמה דברים, מהתרבות עד לכישלון במדיניות של הממשלה בתחום הזה.

תהלה פרידמן: אדוני, יש לי שאלה.

תהלה פרידמן: האם אפשר להשתמש בחלטה 922?

תהלה פרידמן: הרי יש לה הרבה משמעויות תקציביות.

מנסור עבאס: אני אסביר את זה.

מנסור עבאס: בנוסף ל-922 הייתה החלטה אחרת של 1402 שהיא הייתה אמורה לתת מענה לנושא הזה, שם התמקדו רק בתפקוד המשטרה ובעיקר שתי ההמלצות העיקריות זה הקמת תחנות משטרה ביישובים הערביים וצירוף עוד כוח אדם ערבי למשטרה.

מנסור עבאס: בשני המקרים היעד שהציבו, אפילו לא הצליחו להגיע לשם.

מנסור עבאס: במקום 20 תחנות הקימו שבע תחנות, במקום לגייס 2,000 צירפו משהו כמו 400, ובתקופה הזאת גם יצאו שוטרים ערבים משירות המשטרה ואז יכול להיות שהתוספת – שם נקבע תקציב של מיליארד ו-200 מיליון שקל.

מנסור עבאס: הקיצוץ האחרון שהיה בסכום הזה, 470 מיליון שקל, מה שנשאר, חלק הלך לפעילות במזרח ירושלים ובחלק אחר פתרו בעיות פה ושם בתוך משרד הפנים והמשטרה וכו' וכו'.

מנסור עבאס: ההחלטה הזאת הייתה ב-2006, בחמש שנים למה לא הצלחנו לבלום את הפשיעה בחברה הערבית?

מנסור עבאס: כי כמעט שלא נעשה כלום.

מנסור עבאס: כאשר אני אומר לא נעשה כלום, אוקיי, יש עבודה שגרתית של המשטרה, המשטרה לא נעלמת, יש עבודה שגרתית, אבל אין ספק שהתופעה המקיפה הזו של פשיעה ואלימות הטיפול הוא לא עבודה שגרתית של המשטרה.

מנסור עבאס: יש אתגר כביר בנושא הזה ולכן צריך תוכניות מיוחדות, פעילות מסיבית וכמובן שצריך שהממשלה תתקצב ותיתן גם למשרד לבטחון הפנים וגם לפעילויות אחרות במשרדים השונים.

מנסור עבאס: זה הסיפור.

מנסור עבאס: אני יכול גם לצרף לנושא הזה את הנושא של טיפול באלימות בתוך המשפחה.

מנסור עבאס: יש חוק שם ויש תקציבים, וזה באופן כללי לכל המשפחות בכל החברה, איפה אנחנו נמצאים?

מנסור עבאס: גם שם יש כישלון.

מנסור עבאס: כאילו המערכת לא מצליחה להתמודד עם הנושא של אלימות במשפחה.

מנסור עבאס: אני גם התעסקתי בנושא הזה, יש המלצות של ועדה בין משרדית בנושא הזה - - -

תהלה פרידמן: זה ברור, שם יש תוכנית ממשלתית - - -

מנסור עבאס: שלוש שנים ההמלצות הונחו על שולחן הממשלה ושום דבר לא מתקדם.

תהלה פרידמן: שם אנחנו יודעים, צריך תקציב ולמדינה - - -

מנסור עבאס: הנה, אנחנו כל יום מאשרים תוכניות במיליארדים, 80 מיליארד, 17 מיליארד, 11 מיליארד.

מנסור עבאס: לנושא של אלימות תוך המשפחה היה אמור להיות תקציב של 250 מיליון שקל, איפה זה?

מנסור עבאס: זה לא קיים.

מנסור עבאס: מה נגיד?

מנסור עבאס: כנראה שחיי אדם עדיין לא נמצאים בראש סולם העדיפויות מבחינתנו.

מנסור עבאס: רוצים להציל את הכלכלה ורוצים להציל לא יודע מה, אבל בסופו של דבר לא מגיעים ליעד.

תהלה פרידמן: לגמרי.

מנסור עבאס: מי נמצא מהמשרד לבטחון פנים?

מנסור עבאס: חברים, אני אגיד את האמת, אני כן הודיתי לחבר הכנסת אוסאמה סעדי שהעלה את הנושא הזה, בעצם הוועדה הזאת הוקמה כדי לטפל בנושא הזה.

מנסור עבאס: יש הרבה ישיבות שעשינו בתחומים שונים, אנחנו עוד מעט נעבור לישיבה אחרת בנושא של פשיעה מאורגנת, נשלים את הדיון ונתקדם גם לפשיעה כלכלית, שוק אפור וכו' וכו', אבל אנחנו גם מבחינת הפרוטוקול או הנהלים בכנסת חייבים לקיים את הדיון הזה, ואמרתי, שוב, הדיון הזה, חשיבותו שזה אומר שאנחנו לא משלימים עם התופעה הזאת ואנחנו כן רוצים להתקדם לכיוון של פתרון.

מנסור עבאס: אז מי נמצא מהמשרד לבטחון פנים?

מנסור עבאס: אפרת?

אפרת אלטהולץ מרום: שלום לכם.

אפרת אלטהולץ מרום: שמי אפרת, אני ראש אגף מדיניות במשרד לבטחון הפנים ואני אבקש להתייחס למסגרת של התוכניות ובאמת בראשי פרקים מה בוצע, מה אנחנו רוצים שיבוצע ולאחר מכן אני אעביר את רשות הדיבור לתת ניצב שפשק מהמשטרה שנמצא גם איתנו שיפרט בצורה יותר מפורטת לגבי הדברים שנעשו ונעשו הרבה מאוד דברים, למרות באמת המציאות הקשה.

אפרת אלטהולץ מרום: כולנו רואים וכואבים ביחד עם כולם.

אפרת אלטהולץ מרום: אז קודם כל חשוב לציין שהייתה תוכנית רב שנתית של חמש שנים שמתוכה רק שלוש שנים בוצעו מסיבות תקציביות ובמסגרת הזו בוצעו לא מעט דברים, הוקמו שבע תחנות משטרה ולאחרונה הוקמו עוד שתי תחנות למרות שהן חלק מתוכנית החומש הבאה שעדיין לא אושרה ולא תוקצבה.

אפרת אלטהולץ מרום: אלה דברים מאוד מאוד חשובים שמשנים מציאות.

אפרת אלטהולץ מרום: שתי התחנות האחרונות הן בטירה ובגליל מערבי, שלוש נחנכו לא מזמן.

אפרת אלטהולץ מרום: הוקמה מִנהלת של החברה הערבית במשטרה שעוקבת אחרי מימוש כל המהלכים האלה והיא מאוד מאוד חשובה מבחינת היכולת לעמוד ביעדים ומדדים גם לעתיד לבוא, סוגיה שהועלתה פה קודם לכן, באמת היכולת לעקוב ולוודא.

אפרת אלטהולץ מרום: אז יש מִנהלת ייעודית לנושא הזה בראשות ניצב במשטרת ישראל, דבר חשוב מאין כמותו.

אפרת אלטהולץ מרום: זה היה נכון שזה יהיה גם במשרדים אחרים.

אפרת אלטהולץ מרום: בוצעו שני מבצעים לאיסוף כלי נשק, לצערנו התוצאות שלהם היו לא טובות ממגוון רחב של סיבות, גם קרן אברהם יוכלו להתייחס לזה, אבל יש הרבה מאוד סיבות, זה לא המקום לפרט לגביהן.

אפרת אלטהולץ מרום: אנחנו מעריכים שהמבצעים האלה יימשכו, הם חשובים מאוד בעינינו.

אפרת אלטהולץ מרום: על רגל אחת אני אגיד את הדברים המרכזיים, הותקנו מצלמות ביישובים, נפתחו יחידות שיטור עירוני ביישובים הערביים ביחד עם פקחים של העיריות, הוגברה האכיפה נגד עבירות תנועה בכבישים העוטפים, איפה שיש צירים מרובי תאונות.

אפרת אלטהולץ מרום: למרות העצירה של התקציבים המשטרה בכל זאת הקצתה ממקורות של שוטרים מהמטות תקני סיירים וחוקרים ליישובים הערביים ממקורותיה.

אפרת אלטהולץ מרום: לאחרונה יש יכולת להגיש תלונות מקוונות, כלומר לא צריך כבר לגשת לתחנות משטרה, אלא אפשר להגיש תלונה באמצעות האינטרנט, דבר מאוד מאוד חשוב וניתן לעשות את זה גם בשפה הערבית.

אפרת אלטהולץ מרום: שירות מאוד חשוב בעידן הקורונה ובכלל נכון לגבי כלל העבירות וגם חשוב במיוחד לגבי עבירות אלימות במשפחה.

אפרת אלטהולץ מרום: יש גם לא מעט פעילות שנעשתה בנושא אלימות במשפחה שגם קשורה ליישובים הערביים.

אפרת אלטהולץ מרום: אני לא אפרט את הכול.

אפרת אלטהולץ מרום: חשוב לי גם לציין לגבי התוכנית שנמצאת על המדוכה ואנחנו מקווים שתאושר בקרוב, אני רואה פה את נציג משרד ראש הממשלה, אולי הוא יוכל להתייחס לזה גם, שם אנחנו מדברים על עוד תחנות חדשות שעתידות להיפתח, על עיבוי של הרבה מאוד תחנות נוספות, על הקמה נוספת של יחידות שיטור עירוני ביישובים, צירוף של שוטרים נוספים למשטרה.

אפרת אלטהולץ מרום: אני רק אדייק פה בעניין של תוספת שוטרים, התווספו בתוכנית הקודמת מ-2016 עד 2019 700 שוטרים ביישובים הערביים וחוץ מזה הייתה תוכנית של גיוס - - -

מנסור עבאס: כמה יצאו, אפרת, מהשירות?

אפרת אלטהולץ מרום: רגע, אני רוצה לדייק, יש שני דברים פה בהקשר הזה וזה קצת מבלבל.

אפרת אלטהולץ מרום: קודם כל התוכנית כללה פתיחת תחנות משטרה חדשות ותוספת של תקנים.

אפרת אלטהולץ מרום: התקנים האלה אוישו על ידי 700 שוטרים חדשים ועוד שוטרים ותיקים, חוץ מזה הייתה תוכנית של עידוד גיוס שוטרים מוסלמים למשטרה כגשר לקהילה ובכלל על החשיבות של זה אי אפשר להכביר מילים, זה ברור לכולנו.

אפרת אלטהולץ מרום: מתוכם גייסו באמת מאות, אין לי נתונים על העזיבה, יכול להיות שהיא קיימת, זה באמת לא תהליך פשוט, גם הגיוס, גם ההכשרה.

אפרת אלטהולץ מרום: בכל מקרה יש מאמץ מאוד גדול לגייס שוטרים ושוטרות מוסלמים ויש גם תוכניות של עתודה של קצונה, יש תוכניות של מכינות שיאפשרו לעבור בקלות יותר את המבחנים למועמדים.

אפרת אלטהולץ מרום: זאת אומרת נעשית פה פעילות ענפה סביב הדבר הזה.

מנסור עבאס: תודה לך.

מנסור עבאס: ירצה תת ניצב מיכאל שפשק להגיב גם?

מנסור עבאס: אנחנו נשלים בעצם את הדיון הזה.

מנסור עבאס: מבחינה פרוצדורלית בכנסת אנחנו חייבים לקיים שני דיונים, הדיון הזה וישירות אנחנו נכנסים אל תוך הדיון השני, משלימים את הדיון שהיה לנו על פשיעה מאורגנת ופשיעה כלכלית, אבל אנחנו נשמע אותך ואז נעשה את המעבר הזה.

מנסור עבאס: אנחנו חייבים להתנתק ולהתחבר שוב.

מנסור עבאס: כל מי שנמצא בזום מהאורחים לדיון הראשון, אני גם מבקש שיצטרפו שוב לדיון השני, במיוחד אנשים שהם מחוץ למערכת הממשלתית, עמותות וכו', שרוצים להגיב ונוכל כך להשלים את הנושא ולא לחרוג ממסגרת הזמן שנקבעה.

מנסור עבאס: אוקיי, תת ניצב, אתה יכול, בבקשה, להגיב.

מיכאל שפשק: בוקר טוב, היושב ראש.

מיכאל שפשק: הייתי רוצה לומר בתחילת דבריי, הטיפול הכולל בעבירות האלימות במשפחה כחלק מהטיפול בעבירות בחברה הערבית מקבל קשב רב וריכוז מאמצים מאוד משמעותי בארגון לרבות יישום מדיניות וטיפול מחמירה, פיקוח ובקרה הדוקים, שיתופי פעולה עם גורמים נוספים וזה על סדר היום של כל מפקד בארגון, בין אם הוא בתחום החקירות ובכלל, מדגיש את המעורבות ואת האחריות שלהם בהקשר הזה.

מיכאל שפשק: המדיניות היא מאוד מחמירה בכל מה שקשור בנושא של עבירות אלימות בכלל, מתבצעת הערכת מסוכנוּת בכל שלב, בדיקה מיידית לקיומו של נשק.

מיכאל שפשק: סתם לדוגמה, הפקדות נשק, העברת נפגע בסיכון למקלט לנשים, הטיפול בצווי הגנה הוא בהליך מחמיר.

מיכאל שפשק: כל הליך ההכשרה מיועד לטובת הקצינים והחוקרים בשיתוף פעולה עם גורמי הרווחה, הכשרת מערך קצינים שיודע לטפל ולתת את הטיפול המאוד ממוקד בהקשר הזה.

מיכאל שפשק: הרחבה של עו"ס משטרה.

מיכאל שפשק: מעבר לעו"סים שבמחלקי המשפחה שהוקמו, הוקמו בינתיים 16 מחלקי משפחה כשעובדים סוציאליים נמצאים בתוך המחלקים.

מיכאל שפשק: יש שיתוף פעולה עם משרד הרווחה ששם יש מערך של 40 איש והמערך הזה עובד.

מיכאל שפשק: נוהל מיוחד מתואם בנושא בדגש על נשים שבסיכון גבוה באלימות במשפחה.

מיכאל שפשק: יש הסברה ותודעה שנעשית באמצעות גורמים שהם לא מתחום אגף החקירות, המש"קים, הסיירים, כולם מודעים לזה, לימי קהילה משותפים עם משפחות וביישובים השונים בדגש על החברה הערבית כמובן.

מיכאל שפשק: יש מעקב וטיפול אחר נשים עם תוכניות טיפול והגנה במשרד הרווחה, קשר איתם.

מיכאל שפשק: מחלקי המשפחה, כבר התייחסתי.

מיכאל שפשק: יש השקעה מרבית, תיק רצח הוא לא תיק שמישהו מקל עליו את הדעת, זה חשוב להדגיש, ולא משנה מה צבע עורו של האיש או מאיזה עדה הוא או איזה דת הוא נושא איתו, אין שום קשר, אנחנו משקיעים את המיטב בתיקים האלה ומודעים לרגישות.

מיכאל שפשק: יש השקעת מאמץ בשילוב יחידות המודיעין והסייבר לכל תיק ותיק עם אמצעים טכנולוגיים אדירים שאני לא יכול לפרט, אבל מושקע בהם מיטב המוחות והאמצעים שניתן להעלות על הדעת ביכולות - - - ביצוע בקרות, כל מה שבאחריות המטה, תיקי האלימות במשפחה מפוקחים ומבוקרים, עד לשאילתות שעולות בפני ראש אח"מ וסטטוסים שמתקיימים, לא רק על מה שקורה כאן, לא רק על אירועי הרצח של השנה, אלא גם מעקב על שנים לאחור.

מיכאל שפשק: יש תוכנית גדולה ביחד עם המשרד לבטחון פנים בשיתוף משרדים נוספים על הקמת מרכזי חירום לנשים.

מיכאל שפשק: יש שיתוף פעולה עם שירות בתי הסוהר על אסירי אלמ"ב משוחררים ומעקב אחריהם עם ערנות ומודעות להקשר הזה.

מיכאל שפשק: הפנייה המקוונת, שזה כבר משהו שהוא חלק מתהליכי העבודה במשטרה, באמצעות אפליקציה, באמצעות טלפון, תהליך מקוון שבו אישה מאוימת, נפגעת, יכולה באופן סמוי לחלוטין, בלי להגיע לתחנה, לדווח ונעשות פעולות חקירות מהירות וגם על זה יש פיקוח ובקרה שזה אכן מתבצע וקורה.

מיכאל שפשק: כל תיק שמוגשת בו תלונה יש מעקב על טיפול, זה מחויב על ידי הקצינים עד רמת המטה.

מיכאל שפשק: אני יודע שמִנה

מיכאל שפשק: לת החברה הערבית עושה מאמץ אדיר לגיוס בחברה הערבית, כמובן אתה כבר התייחסת לזה, היושב ראש, הוקמו תחנות ותחנות מאוד מאוד רציניות שמשפיעות על האזור שבו הן מוקמות.

מיכאל שפשק: אני חושב שיש פה תהליך, אתה גם התייחסת לזה, בצדק רב, ואנחנו גם חושבים שללא שיתופי פעולה בין משרדיים אנחנו לא נצליח להגיע לתוצאות טובות יותר.

מיכאל שפשק: זה עניין של תקציב שהוקפא, שמחויב לחזור לזה כדי להקים את שאר התחנות שתוכננו.

מיכאל שפשק: אין לי תשובה לתת לך לגבי השחרור או פרישה של שוטרים, אבל זה תהליך שקורה מעצמו בארגון שיש מתגייסים ויש משתחררים, כל שנה זה קורה, אבל הכוונה היא לא רק בגיוס מהחברה הערבית, אלא להכשיר עתודת קצונה, מושקע בזה המון בגופים שונים במשטרה ביחד עם מנהלת החברה הערבית.

מיכאל שפשק: זה בקצרה, בתמצית, כותרות בעיקר, על פעולות רבות שנעשות ועוד הרבה אחרות.

מיכאל שפשק: תודה.

מנסור עבאס: תודה, תת ניצב מיכאל שפשק.

מיכאל שפשק: תת ניצב.

מנסור עבאס: אוקיי, אנחנו נאחל לך שתגיע לניצב.

מנסור עבאס: חברים, אני רוצה לסכם, יש לי שני דברים רק להגיד.

מנסור עבאס: דבר אחד שכן אנחנו דורשים מהממשלה, להשלים את הצעד שהתחילה בו דרך ועדת המנכ"לים, יש כבר מסמך מדיניות, אנחנו מבקשים להעביר את זה להחלטת ממשלה מתוקצבת והחלטת ממשלה שתיקח בחשבון את הדעות ואת ההשגות ואת ההערות וההצעות גם שלנו כוועדה פרלמנטרית שעוקבת אחרי הנושא הזה על כל פרטיו, כמובן גם שתשמע מראשי הרשויות, שנוכל ככה לצאת עם תוכנית, שאמנם היא תוכנית ממשלתית, אבל בסופו של דבר גם החברה הערבית תוכל להרגיש שהיא נמצאת שם ושהיא מחויבת לשתף פעולה וכן לקדם את התוכנית הזאת.

מנסור עבאס: זה ברמה כללית מאוד.

מנסור עבאס: אבל ברמה פרטנית בקשר לכל משרד ומשרד, אנחנו מצפים מכל משרד ממשרדי הממשלה, שיש להם נגיעה, אפילו נגיעה קלה בנושא של פשיעה ואלימות או טיפול ישיר בפעילות העבריינית עצמה או כטיפול בגורמי העומק של כישלון חברתי, חינוכי, כלכלי וכו', כן שלכל משרד תהיה תוכנית מפורטת ואגף מיוחד, רשות מיוחדת, שיפקח ויפקד על ניהול התוכנית הזאת.

מנסור עבאס: תפקידנו גם לפקח, אבל אנחנו עושים עבודה מעבר לפיקוח על משרדי הממשלה והממשלה בנושא הזה, אנחנו לוקחים גם תפקיד של להציע ולהביא רעיונות וכו', וכמובן ביחד עם ראשי הרשויות ועם החברה האזרחית, עם העמותות השונות.

מנסור עבאס: אנחנו, חברים, נפסיק את הדיון בנקודה הזאת וננעל את הישיבה הראשונה ועוד מעט נפתח ישיבה שנייה ואני קורא לאנשים להצטרף שוב לדיון השני שבו גם נשלים את מה שהתחלנו בו לפני בערך חודש ומשהו על פשיעה מאורגנת ופשיעה כלכלית, למרות ששני הנושאים האלה, כל אחד צריך נתיב מסוים.

מנסור עבאס: אני נועל את הישיבה.